钦定古今图书集成/明伦汇编/官常典/第535卷 > 李新
## 钦定古今图书集成/明伦汇编/官常典/第535卷 > 李新

按《明外史》本传：“新濠州人。从渡江，数立功。战龙湾，授
管军副千户。取江陵，进龙骧卫正千户。克平江，迁神
武卫指挥佥事，调守茶陵卫，屡迁至中军都督府佥
事。十五年，以营孝陵，封崇山侯，岁禄千五百石。二十
二年，命改建帝王庙于鸡鸣山，新有心计，将作官吏
视成画而已。明年遣还乡，颁赐金帛田宅。时诸勋贵”
稍僭肆，帝颇嫉之，以党事缘坐者众。新首建言：“公侯
家人及仪从户各有常数，馀者宜归有司。”帝是之，悉
发凤阳隶籍为民。命礼部纂《稽制录》，严公侯奢侈逾
越之禁。于是武定侯英还佃户输税，信国公和还仪
从户，曹国公景隆还庄田，皆自新发之。二十六年督
有司开胭脂河于溧水，西达大江，东通两浙，以济漕
运。河成，民甚便之。未几，以事诛。